钦定古今图书集成/明伦汇编/家范典/第054卷 > 《下殇女子墓塼记》柳宗元
## 钦定古今图书集成/明伦汇编/家范典/第054卷 > 《下殇女子墓塼记》柳宗元

下殇女子，生长安善和里。其始名和娘。既得病，乃曰：
“佛，我依也，愿以为役。”更名佛婢。既病，求去发为尼，号
之为初心。元和五年四月三日死永州，凡十岁。其母
微也，故为父子。晚性柔惠，类可以为成人者，然卒夭。
敛用缁褐，铭用塼甓。葬零陵东门外第二冈之西隅。
铭曰：

“孰致也而生？孰召也而死？焉从而来？焉往而止？魂气
无不之也。”骨肉归复如此。